BIOGRAFIE - Chanette Paul
Persoonlik . . .
Lees meer oor Chanette op LitNet se Sanlam-ATKV Afrikaanse Album saamgestel deur NALN by Chanette Paul.
ŉ Opdatering is te lese by http://www.litnet.co.za/Article/chanette-paul-1956
Chanette Paul Blog
Romanzalesers Blog - Chanette Paul
Die ewige student . . .
Chanette is die ewige student.
Ná haar voorgraadse en ander nagraadse studies, verwerf sy in 1988 ŉ Meestergraad in Afrikaanse en Nederlandse Letterkunde (cum laude) aan die Universiteit van Johannesburg. Die Simon Wainstein-prys word aan haar toegeken vir haar skripsie oor die fisiese ruimte in Toorberg van Etienne van Heerden.
In 2003 voltooi sy, danksy ŉ beurs van Human & Rousseau, ŉ Meestersgraad in Skeppende Skryfwerk (cum laude) aan die Universiteit van Kaapstad onder leiding van prof. Etienne van Heerden. Leila word lig is die gevolg van hierdie mentorskap en die roman is ook ŉ finalis vir die ATKV-Prosaprys in 2006.
Deesdae bevredig sy haar studielus deur intensief navorsing te doen vir haar boeke.
Chanette se skryfloopbaan . . .
Chanette behaal haar eerste sukses in haar skryfloopbaan met ‘n sprokie wat sy op sestienjarige ouderdom skryf en vir ŉ kleuterprogram oor die radio voorgelees word. Die tweede sukses is ŉ kortverhaal wat sy in Matriek skryf, maar eers in haar universiteitsjare in ŉ gesinstydskrif gepubliseer word.
Eers in 1995, meer as twintig jaar ná haar eerste skryfsukses, gee sy weer aandag aan haar skryfwerk.
Aanvanklik hou sy die pot aan die kook met romanses en vir haar debuutromanse ontvang sy in 1996 Perskor se prys vir beste romantiese fiksie. Sy toets egter ook haar vlerke met ernstiger boeke en in 1999 is Wip van die droomvanger, ŉ sielkundige spanningsroman, die naaswenner van die ATKV-Prosaprys. Vlerkaf verskyn kort daarna en in 2005 Leila word lig.
In 2005 word die historiese liefdesroman Bittersoet Wals – in 1999 uitgegee – as Tamara herdruk en die Davelvroue-reeks wat uiteindelik uit sewe boeke bestaan, word hieruit gebore. Die sewe Davelvroue se stories speel af tussen 1899-1938. Die hele reeks is in 2011/2012 in nuwe formaat herdruk. Die reeks bestaan uit: Tamara, Willemien, Annabella, Deborah, Isabelle, Maryn en Fleur.
In 2007 betree Chanette ŉ nuwe skryffase met die eerste van vyf spanningsromans wat nou bekend staan as die Gys Niemand-reeks. Die reeks bestaan uit Springgety, Fortuin, Boheem, Meetsnoer en Dryfhout en in elkeen speel die bles speurder met sy boep en sy eie manier van dinge doen, ŉ sekondêre maar belangrike rol. Die legende van Kruisbaai se visvrou vorm ook ŉ deurlopende tema. Boheem, die derde boek in dié reeks is in 2010 ŉ finalis in die ATKV-Woordveertjie in die spanningsromankategorie.
Nog ŉ genreskuif volg in 2012 met die Maanschijnbaai-tweeluik. Jo & Sue en Nan & Jeannie vorm tesame ŉ familiedrama oor die vier eiesinnige Calitz-vroue. Jo & Sue word deur lesers aangewys as die Lekkerlit Boek van die Jaar vir 2012 en die tweeluik is ook finalis vir die ATKV-Woordveertjie in die liefdesromankategorie.
Hierna keer Chanette terug na spanningsromans, dié keer in heel ander gedaante as voorheen, en Labirint verskyn 2012.
In die daaropvolgende spanningsroman, Siende Blind, speel Jojo Richter, ŉ navorser met ŉ houding, ŉ sekondêre, maar belangrike rol. Jojo maak weer ŉ klein buiging in Raaiselspieël, maar in Ewebeeld kom sy werklik tot haar reg.
Siende blind word aangewys as Lekkerlit Boek van die Jaar 2013 en Chanette behaal ŉ driekuns toe Ewebeeld aangewys word as Lekkerlit Boek van die Jaar 2014.
Sowel Ewebeeld as Raaiselspieël word in 2014 aangewys as finaliste vir die ATKV-Woordveertjie in die Liefdesromankategorie en Ewebeeld wen die toekenning.
Met die Offer-tweeluik, Offerlam en Offerande, wat Caz Colijn se storie vertel, betree Chanette weer nuwe vaarwaters.
Offerlam (deel 1) en Offerande (deel 2) is ook in Nederlands gepubliseer en Offerlam is in Engels vertaal as Sacrificed.
Chanette se nuutste pennevrug, Paaiboelie, verskyn in Augustus 2017 en daarmee keer Jojo Richter vir die vierde keer terug na die verhoog.
Chanette skryf tans aan die vyfde boek waarin Jojo Richter weer ŉ belangrike rol speel.